## Continuen els treballs de busca de possibles víctimes i la neteja de vies públiques en els municipis afectats per la DANA

*** Es mantenen les labors de buidatge d’aigua de baixos i garatges, revisió d’infraestructures, llits i recuperació de subministraments
* S’activa un pla especial per a la retirada d’estris tant des de les vies públiques com dels llocs d’apilament del material de rebuig**

La directora general de Prevenció d’Incendis, Rosa Touris, ha informat de l’última hora sobre els treballs que s’estan efectuant a peu de terreny, després de la celebració de l’última reunió del CECOPI, en la qual ha participat el president de la Generalitat Carlos Mazón i el ministre de Política Territorial i Memòria Democràtica, Ángel Víctor Torres. Touris ha informat que s’està treballant a diferents ritmes en funció de l’impacte que ha tingut la DANA en cada una de les tres zones en les quals s’ha subdividit l’operatiu.

En les comarques de la Ribera Alta i la Ribera Baixa es continua treballant en la retirada d’estris i, en breu, és previsible la recuperació de la normalitat. Mentres que en la zona de Requena-Utiel s’estan rematant els treballs de restabliment d’infraestructures i neteja.

En la zona de l’Horta Sud, la forqueta d’execució de les tasques d’emergències, segons el grau d’afecció de cada municipi, es troba entre el 20 i el 50 %, segons han detallat els responsables de l’operatiu en el transcurs de la reunió. Esta zona es troba encara en la fase de busca de possibles víctimes, per a la qual cosa s’estan utilitzant també drons, especialment en la zona del riu Magre i de la rambla del Poio. Esta busca es complementa amb unitats canines de rastreig.

**Coordinació d’organismes i agraïment**

En este punt, Touris ha subratllat que “tots els organismes representats en el CECOPI volen agrair la coordinació de tots els cossos de seguretat, emergències i forces armades que estan participant en els diferents sectors de l’operatiu, així com als voluntaris”. Mentres, ha dit, continua sent prioritària la busca de possibles víctimes i s’estan abordant altres actuacions com la retirada de residus, estris i vehicles, buidatges d’aigua, revisió d’estructures d’edificis, llits, carreteres i vies fèrries, així com les instal·lacions de distribució d’aigua, electricitat i gas.

A més, també s’ha informat que s’ha restablit ja el 98 % del servici elèctric i que el 93 % de la població afectada ja disposa de subministrament aigua. No obstant això, per precaució, el CECOPI “fins que es facen totes les anàlisis microbiològiques”, recomana l’ús d’aigua embotellada per a consum humà, però la resta es pot utilitzar per a neteja.

Respecte a la retirada d’estris i llot, s’ha posat en marxa, des de la Conselleria de Medi Ambient, Infraestructures i Territori, en coordinació amb la Diputació, l’UME i els ajuntaments, un pla especial per a la retirada d’estris tant des de les vies públiques com dels llocs d’apilament a on s’emmagatzema el material abans d’enviar-lo als abocadors i plantes de tractament amb la intenció de tornar a la normalitat al més prompte possible.

En este sentit, el CECOPI ha acordat la creació de grups locals de treball en els quals participaran els ajuntaments, la Diputació, la Generalitat i l’Administració general de l’Estat per a accelerar la retirada del material.  
   
D’altra banda, la directora general ha recordat que, sobre el terreny, estan desplegats més de 1.700 bombers de 42 organismes i 6.700 militars, el nombre dels quals augmentarà fins als 7.800 en les pròximes hores. En l’àmbit de la seguretat ciutadana, en estos moments hi ha un total de 6.000 efectius de Policia Nacional i Guàrdia Civil, més de 400 efectius de les diferents policies locals i més d’un centenar d’agents de la Policia de la Generalitat.

**​​​​​​​**

Fecha: 04/11/2024